Počet dolárových miliardárov v Číne prvýkrát prekonal počet miliardárov v Spojených štátoch. Uviedol to čínsky časopis o bohatstve a luxuse Hurun Report. V pevninskej Číne tento rok registrujú 596 miliardárov, zatiaľ čo v USA ich je 537.
Oproti minulému roku stúpol počet čínskych miliardárov o 242. Medzi tými novými sú podľa časopisu hlavne podnikatelia v oblasti informačných technológií a výroby.
Prvé miesto tento rok zaujíma s 34,4 miliardy dolárov šéf spoločnosti Wanda Group Wang Ťien-lin. Jeho firma prevádzkuje hotely, nákupné centrá, kiná, pripomína agentúra AP. Druhú priečku obsadil s čiastkou 22,7 miliardy USD zakladateľ internetového giganta Alibaba Jack Ma.
K novým podnikateľom na zozname čínskych miliardárov podľa časopisu Hurun Report patrí napríklad Čcheng Wej z firmy Didi Kuaidi, ktorá ovláda okolo 80 percent čínskeho trhu alternatívnej taxi prepravy.
Švajčiarska banka Credit Suisse tento týždeň uviedla, že Čína prekonala v počte ľudí patriacich k strednej triede Spojené štáty a má najpočetnejšiu strednú triedu na svete. Teraz ju tvorí zhruba 109 miliónov ľudí, zatiaľ čo v USA je to približne 92 miliónov.